ઉત્તર પ્રદેશના લોકો ક્યાં સુધી કામ માટે મહારાષ્ટ્રમાં ભીખ માગતા રહેશે એવું ઉત્તર પ્રદેશના ફુલપુરમાં એક સભામાં કૉન્ગ્રેસના જનલર સેક્રેટરી રાહુલ ગાંધીએ કહ્યા બાદ મહારાષ્ટ્ર નવનર્મિાણ સેનાના ચીફ રાજ ઠાકરેએ વળતો પ્રહાર કર્યો હતો. રાજ ઠાકરેએ ગઈ કાલે કહ્યું હતું કે ઉત્તર પ્રદેશનો વિકાસ ન થયો હોવા પાછળ નેહરુ-ગાંધી ફૅમિલી જવાબદાર છે. ઇતિહાસની ખબર ન હોવાનું મહેણું મારીને રાજ ઠાકરેએ કૉન્ગ્રેસના યુવરાજ રાહુલ ગાંધી પર પ્રહાર કર્યો હતો. તેમણે કહ્યું હતું કે ‘નેહરુ-ગાંધી ફૅમિલીના લોકો ઉત્તર પ્રદેશથી ચૂંટાઈ આવ્યા હતા, પણ તેમણે ત્યાં વિકાસ માટે કંઈ કામ કર્યું નથી. ઉત્તર પ્રદેશમાંથી અનેક વાર જીત્યા હોવા છતાંય ફક્ત પાવર હોવાની મજા તેમણે વર્ષો સુધી માણી હતી. ઉત્તર પ્રદેશનો વિકાસ ન થયો હોવાથી ત્યાંના લોકોએ બીજાં રાજ્યોમાં જવું પડતું હોય છે. આ માટે નેહરુ-ગાંધી ફૅમિલીના લોકો જવાબદાર છે. ઉત્તર પ્રદેશના લોકોને ખબર હોવી જોઈએ કે તેમણે કોને કારણે ભીખ માગવી પડે છે.’